Petrík, Simona, poslankyňa NR SR (2016-11-28):
Dobrý deň. Vážený pán predseda, vážený pán minister, vážené kolegyne poslankyne, kolegovia poslanci, ďakujem za slovo na druhýkrát, keďže prvýkrát som stratila poradie, tak som rada, že môžem vystúpiť tiež k vládnej novele zákona o sociálnych službách, konkrétne k jej jasličkovej časti, keďže tá bola koncipovaná s cieľom napomôcť zosúlaďovaniu pracovného a rodinného života rodičov malých detí a tým sa primárne vo svojej agende venujem. Musím povedať, že vo veľa veciach súhlasím takisto s kolegyňou Jankou Cigánikovou, nedvíhala som faktické, pretože som vedela, že vystúpim, takže by som sa možno podobným veciam rada venovala aj ja, trošku možno s odlišnými riešeniami. Sme čoraz bližšie k tomu, aby sa novelou v blízkej budúcnosti museli riadiť prevádzkovatelia jaslí. Po medzirezortnom pripomienkovom konaní sa hrany medzi návrhom ministerstva a zriaďovateľmi sčasti obrúsili, no ešte zostalo veľa miest, na ktorých je potrebné pracovať. Som presvedčená, že sme pravidlá pre fungovanie jaslí potrebovali, no spôsob, ktorým to ministerstvo urobilo, je stále trochu nešťastný a môže mať viacero neblahých dôsledkov na ďalšie fungovanie jaslí, ktoré tu už spomenuli aj moje kolegyne. Preto dnes predkladám dva pozmeňujúce návrhy k tejto novele. Hlavný problém vidím v tom, že starostlivosť v jasliach bude fungovať ako sociálna služba. V čom je to problematické? Zákon totiž tým pádom nedefinuje vzdelávanie ako súčasť týchto služieb, je tam len výchova a starostlivosť. Deti sa však, prirodzene, učia od narodenia a verím, že si zaslúžia služby, ktoré budú vzdelávanie zahŕňať, inak sa o kvalite dá len ťažko hovoriť. Nakoniec totiž nepôjde o tom, či je v triede 12 alebo 15 detí, ale či ich vychováva, vzdeláva a stará sa o nich kompetentná osoba. Ja pevne verím, že vzdelávanie v jasliach a detských skupinách prebiehať bude už len preto, že tieto služby dnes prevádzkujú takmer výhradne súkromní zriaďovatelia, ktorí tak robia z lásky k deťom. No v zákone toto dnes napísané nie je a vzdelanie v jasliach nebude garantovať nikto. Ministerstvo sa oprávnene bráni, že to nie je v ich kompetencii, ja sa ale potom pýtam, kde bolo ministerstvo školstva, keď sa táto novela riešila. V novej koncepcii vzdelávania sa predprimárne vzdelávanie detí od 0 do 3 rokov spomína a spomína sa aj súčinnosť ministerstva školstva a ministerstva práce. Ja som dnes sedela tiež na ministerstve práce, dokonca aj s pánom štátnym tajomníkom ministerstva práce, pánom Ondrušom. A v podstate sme sa zhodli na tom, že tá súčinnosť je potrebná, ale ja sa teda stále pýtam, prečo nedošlo k tej spolupráci práve vtedy, keď sa táto novela písala. Ďalším problémom je, že opatrovatelia, ktorí nemajú adekvátne vzdelanie, budú musieť absolvovať 220-hodinový akreditovaný kurz, aby sa podľa cieľov samotného zákona skutočne dosiahlo poskytovanie kvalitných a bezpečných sociálnych služieb deťom a ich rodičom. Tento kurz môže byť veľmi drahý alebo aj nie, o čom zákon teda nič nehovorí zatiaľ. Mohol by odradiť opatrovateľov a poskytovateľov od pokračovania v podnikaní alebo od samotného zriaďovania jaslí a detských skupín, na čo by opäť doplatili rodičia. A na trhu je momentálne veľa voľných pracovných miest a toto reálne hrozí, preto podávam prvý pozmeňujúci návrh, ktorý vzdelávanie do definície činností týchto služieb zavádza, a zároveň navrhujem, aby sa refundovala cena kurzu jeho úspešnému absolventovi, ktorý sa rozhodne predmetnú sociálnu službu aj reálne začať poskytovať, a teda ju riadne zapíše do registra. Podrobnejšie sa budem tomuto návrhu venovať, keď ho budem teda neskôr celý čítať. Druhý problém, ktorý adresujem tiež pozmeňujúcim návrhom, je riešenie situácie detí, ktorým zle vychádzajú roky. Je to v podstate rovnaká situácia, ktorú opisovala aj kolegyňa Cigániková. Novela zákona predpokladá, že dieťa môže využívať jasle alebo detskú skupinu do konca kalendárneho roka, v ktorom dosiahlo tri roky. Deti, ktoré dosiahli tri roky veku od 1. septembra do 31. decembra roku, čiže na jeseň, vychádzajú im zle roky, sú dnes znevýhodnené pri snahe pokračovať v materskej škole, nakoľko prijímacie konanie do materských škôl prebieha spravidla v prvej polovici roka, teda v septembri. Mladšie ako trojročné deti nemajú už de facto šancu získať miesto v materskej škole nesúkromného zriaďovateľa. Ak sa dieťa narodilo od 1. septembra do 31. decembra a dosiahne vtedy tri roky veku, rodičovi je zastavené vyplácanie rodičovského príspevku a dieťa bude teda podľa novely zákona musieť sociálnu službu prestať využívať ku koncu kalendárneho roka. Do konca školského roka, väčšinou koncom júna, však zostáva ešte mnoho mesiacov, kedy rodič má nárok už len na prídavok na dieťa. Predĺžením poskytovania sociálnej služby do konca školského roka pre deti narodené práve v tých neskorších mesiacoch roka sa približne vyrovnajú podmienky detí a rodičov v prístupe k predmetným sociálnym službám bez ohľadu na mesiac ich..., narodenia ich dieťaťa. K tomu poviem, že sme mali opäť diskusiu na ministerstve práce, za ktorú som ja naozaj vďačná, pretože sa mi naozaj venovali pomerne dlho vaši kolegovia a vysvetľovali sme si to. Nedošli sme teda k nejakému spoločnému riešeniu, čo do istej miery ja chápem, pretože opäť tam bol ten argument, že keď tie deti necháme v jasliach nielen do konca kalendárneho roka, ale do konca školského roka, teda do júna, výrazne sa predĺži ten ich vek ostávania v jasliach, kedy, kedy by už práveže mali byť v škôlkach. To znamená, že by sa mohlo stať, že dieťa, ktoré má dajme tomu tri roky sedem až sedem a osem mesiacov, by ešte stále bolo v jasliach, a pritom by malo byť v škôlke. Áno, v zákone sa uvádza, že škôlky môžu prijímať deti nielen v septembri, ale pribežne, to znamená aj počas roka, ale práve z dôvodu nedostatku miest v škôlkach sa to skrátka nedeje, čiže reálne praktická situácia je taká, že tie deti v tom januári to miesto v škôlke väčšinou nedostanú. A čo sa udeje u rodičov, je, že teda rodič musí vziať dieťa z toho prostredia, kde sa to dieťa socializovalo, a musí ho na tých pár mesiacov, od toho januára do toho konca júna minimálne nechať doma, čo spôsobí problémy aj tomu dieťaťu a zároveň aj rodičovi, ktorý dajme tomu začal pracovať a opäť musí prestať pracovať a zostať s dieťaťom doma. Ale o tom sme už tiež hovorili. Aby som to teda zhrnula. Podávam dva pozmeňujúce návrhy, prvým je pridanie vzdelávania detí v jasliach a detských skupinách, a nielen starostlivosti a výchovy, a keďže vzdelávanie by primárne malo zastrešovať ministerstvo školstva a nie ministerstvo práce, zaradila som ho aspoň ako súčasť už spomínaného kurzu, ktorého časť by mala byť venovaná základnému vzdelávaciemu kurikulu adekvátnemu veku dieťaťa, ktorého by sa opatrovatelia detí držali. Súčasťou návrhu je aj refundácia ceny kurzu pre úspešných registrovateľov. Druhým je spôsob, ako zabezpečiť kontinuálny prechod z jaslí do škôlky, ak dieťaťu zle vychádzajú roky, aby nemusel rodič od januára opustiť zamestnanie a zostať s dieťaťom doma, ak dieťaťu vychádzajú zle roky. Dovoľte mi teda teraz prečítať tieto dva pozmeňujúce návrhy. Pozmeňujúci návrh poslankyne Národnej rady Slovenskej republiky Simony Petrík, Miroslava Beblavého a Jozefa Mihála k vládnemu návrh zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a ktorým sa mení zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (tlač 242), a to nasledovne: 1. V čl. I v bode 43 sa v § 84, ods. 10, písmene b) sa nahrádza slovné spojenie „absolvovala akreditovaný kurz opatrovania detí najmenej v rozsahu 220 hodín.“ slovným spojením „absolvovala akreditovaný kurz opatrovania detí najmenej v rozsahu 220 hodín, ktorého súčasťou je základné vzdelávacie kurikulum adekvátne veku dieťaťa. Podmienkou absolvovania kurzu je absolvovanie psychologického vyšetrenia v ambulancii klinického psychológa a jeho posudok s kladným hodnotením osobnosti pre prácu opatrovateľa. Kurz bude opatrovateľovi refundovaný Ministerstvom práce, sociálnych vecí a rodiny Slovenskej republiky v prípade jeho úspešného ukončenia a po zaregistrovaní služby na podporu zosúlaďovania rodinného života a pracovného života alebo zariadenia starostlivosti o deti do troch rokov veku dieťaťa do registra.“ K odôvodneniu: Navrhuje sa presnejšia definícia obsahu akreditovaného kurzu, ktorá aktuálne ešte stále nie je známa, aby sa podľa cieľov samotného zákona skutočne dosiahlo poskytnutie kvalitných a bezpečných sociálnych služieb deťom a ich rodičom. Služba na podporu zosúlaďovania rodinného života a pracovného života podľa § 32a a zariadenie starostlivosti o deti do troch rokov veku dieťaťa podľa § 32b ignoruje vzdelávanie dieťaťa ako činnosť, ktorá v nich bude prebiehať počas poskytovania týchto služieb. Vzdelávanie však bude prebiehať bez ohľadu na to, či autori to napíšu do zákona, alebo nie. Deti sa učia nepretržite od narodenia a je pre kvalitu poskytovaných služieb nutné im napomáhať v rozvíjaní ich schopností. Na základe tohto faktu máme za to, že opatrovateľ bez pedagogického vzdelania alebo vzdelania v príbuznom odbore by mal získať zručnosti, ako deti v danom veku vzdelávať. Zároveň sa navrhuje refundácia ceny kurzu jeho úspešnému absolventovi, ktorý sa rozhodne predmetnú sociálnu službu poskytovať a riadne ju zapíše do registra. Vzhľadom k tomu, že novela zákona zavádza mnohé bariéry finančného charakteru pre zriaďovateľov a opatrovateľov, by bolo vhodné ich zmierniť a neodrádzať zakladanie týchto sociálnych služieb. K tomu len teda poviem, k tej refundácii, že je to vyslovene nápad, ako uľahčiť týmto zriaďovateľom práve zriadenie takýchto, takýchto jaslí alebo detských skupín, keďže je to naozaj finančne náročné, a po zvládnutí takéhoto kurzu si viem predstaviť, že ministerstvo práce by mohlo tento kurz refundovať, a tým by aj získalo lojálneho zriaďovateľa, nad ktorým by malo kontrolu, nad kvalitou jeho služieb a takisto aj nad, nad jeho, nad priebehom jeho podnikania. Druhý pozmeňujúci návrh poslankyne Národnej rady Slovenskej republiky Simony Petrík, Miroslava Beblavého a Jozefa Mihála k vládnemu návrhu zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a ktorými sa mení zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (opäť tlač 242): 1. V čl. I v bode 18 § 32a, ods. 3 sa znenie písmena a) nahrádza nasledovným znením: „a) do konca kalendárneho roka v, ktorom dieťa v období od 1. januára do 31. augusta dovŕši tri roky veku alebo šesť rokov veku, ak je dieťaťom s nepriaznivým zdravotným stavom.“ 2. V čl. I v 18. bode § 32a, ods. 3 sa za písmeno a) vkladá písmeno b) v znení: „b) do konca školského roka, v ktorom dieťa v období od 1. septembra do 31. decembra dovŕši tri roky veku alebo šesť rokov veku, ak je dieťaťom s nepriaznivým zdravotným stavom.“ Ostatné písmená sa adekvátne prečíslujú. No a k odôvodneniu k týmto dvom bodom: Navrhujeme predĺženie poskytovania predmetných sociálnych služieb deťom, ktoré dosiahli tri roky veku od 1. septembra do 31. decembra, až do konca daného školského roku. Tieto deti a ich rodičia sú dnes znevýhodnení pri snahe pokračovať v zlaďovaní práce a rodičovských povinností v materskej škole, nakoľko prijímacie konanie do materských škôl prebieha spravidla v prvej polovici roka. Ak sa dieťa narodilo od 1. septembra do 31. decembra a dosiahne vtedy tri roky veku, rodičovi je zastavené vyplácanie rodičovského príspevku a dieťa bude podľa novely zákona musieť sociálnu službu prestať využívať do konca kalendárneho roka, ako som už spomínala. Predĺžením poskytovania sociálnej služby do konca školského roka pre deti narodené v neskorších mesiacoch roka sa približne vyrovnajú podmienky detí a rodičov v prístupe k predmetným sociálnym službám bez ohľadu na mesiac narodenia dieťaťa. Je to podobný návrh, aký predložila aj kolegyňa Jana Cigániková, až na to, že my sme sa rozhodli ho možno precizovať viac, možno zúžiť viac v tom, že sme teda udali ten koniec školského roka ako takú adekvátnu, adekvátne časové obdobie, ktoré je prípustné aj z toho titulu, aby to dieťa teda v tých jasliach nebolo dajme tomu do štyroch-piatich rokov alebo dovtedy, kým ho do tej škôlky nezoberú. Z mojej strany je to všetko. Ja by som si vás dovolila poprosiť o podporu týchto pozmeňujúcich návrhov, pretože si myslím, že výrazne vylepšia praktickú stránku tejto novely, a ešte raz prosím o ich podporu a verím, že ju nájdem. Ďakujem veľmi pekne. (Potlesk.)